Kaksisilmäinen peiliheijastuskamera Meopta Flexaret VII.
**Meopta** on vuonna 1933 perustettu tšekkiläinen optisen alan yritys, joka tunnettiin Suomessakin 1950-luvulta alkaen muun muassa *Flexaret*-kameroistaan sekä *Opemus*- ja *Axomat*-suurennuskoneistaan. Nykyisin Meopta valmistaa kuluttajille kiikareita ja aseiden tähtäimiä sekä ammattikäyttöön sotilas- ja ilmailuteknisiä ja tieteelliseen käyttöön tarkoitettuja optisia laitteita sekä digitaalisia elokuvaprojektoreita. Meoptan tehtaat sijaitsevat Tšekin tasavallassa ja Yhdysvalloissa.

Historiaa
---------

Meopta sai alkunsa vuonna 1933 Tšekkoslovakian Přeroviin perustetusta Optikotechna-yhtiöstä. Se valmisti aluksi kondensori- ja muita linssejä mutta laajensi pian suurennuskoneiden, kiikarien, tähtäimien, diaprojektorien ja kameroiden valmistukseen. Natsimiehityksen aikana tehdas palveli miehitysjoukkoja ja valmisti sotilasoptiikkaa.*lähde?*

Toisen maailmansodan jälkeen Optikotechna kansallistettiin ja sai uudeksi nimekseen Meopta. Sen tuotteista tuli myös länsimaissa poikkeuksellisen suosittuja ollakseen peräisin "rautaesiripun takaa". Meoptasta tuli oman kertomansa mukaan itäblokin ainoa elokuvaprojektorien valmistaja ja maailman suurin suurennuskoneiden valmistaja. Tosin myös italialainen Durst ilmoittautui aikoinaan suurennuskoneiden suurimmaksi. Meoptan monet valokuva- ja kaitafilmikameramallit olivat myös suosittuja länsimaissa. Samalla Meopta oli myös Varsovan liiton maiden puolustusvoimien merkittävä laitetoimittaja erityisesti 1970-luvulla, jolloin sotilastekniikasta tuli kolme neljännestä sen liikevaihdosta.*lähde?*

Itäblokin vapauduttua 1990 sotilastekniikan tuotanto loppui kokonaan, ja yrityksen liikevaihto pieneni murto-osaan. Meopta saneerattiin muun muassa vähentämällä työvoiman määrä 2 500:sta 500:aan ja yksityistettiin uuden Tšekin tasavallan ainoaksi optisen alan valmistajaksi.

Nykyisin Meoptalla on valmistusta myös Yhdysvalloissa, aiemmin New Yorkin osavaltion Suffolkin piirikunnan Hauppaugessa ja vuodesta 2017 Floridassa, Pascon piirikunnan Trinityssä.

Entisiä tuotteita
-----------------

### Suurennuskoneet

Meoptan suurennuskonemalleja olivat kinofilmille tarkoitetut Axomat ja Proximus sekä erikokoisille rullafilminegatiiveille tarkoitetut Opemus ja Magnifax.

### Valokuvakamerat

Suomeen tuotiin 1950-luvulla paljon Meoptan kaksisilmäisiä Flexaret-kameroita, joita sai helpommin ja halvemmalla kuin Rolleiflexejä ja muita länsimaiden rullafilmikameroita. Flexaret perustui Meoptan aiempaan Autoflex-malliin. Varhaisissa Flexareteissa kuvausobjektiivina on 3-linssinen Mirar 4,5/80 ja sulkimena Prontor, myöhemmissä Belar 3,5/80 ja sulkimena Metax, Prontor tai Prestor. Joissakin Flexaret-malleissa voi käyttää myös kinofilmiä tai ottaa rullafilmille 4,5×6 cm kokoisia kuvia. Viimeiset Flexaret-kamerat tehtiin 1970-luvulla.

Meopta valmisti 1950-luvulla kinofilmietsinkameroita nimeltä Opema I ja II, joiden kuvakokona oli aluksi epätavanomainen 24×32 mm, kunnes siirryttiin standardiruutuun 24×36 mm. 1950-luvun tuotantoon kuului myös 16 millimetrin filmiä käyttävä Mikroma-miniatyyrikamera.

Lähteet
-------

1. 1 2  Kaksisilmäiset kamerat *Näppää nyt! Sata vuotta kameroita*. Suomen valokuvataiteen museo. Viitattu 29.11.2018.
2. ↑  About us Meopta. Viitattu 29.11.2018. (englanniksi)
3. ↑  Ollinger, James: Durst Enlargers *Ollinger's Guide to Enlargers*. Viitattu 29.11.2018. (englanniksi)
4. 1 2  Milestones Meopta. Viitattu 29.11.2018. (englanniksi)
5. ↑  Kiss, Yudit: *The Defence Industry in East-Central Europe: Restructuring and Conversion*, s. 23. Stockholm: Sipri. ISBN 9780198292807. Google Books.
6. ↑  Manning, Margie: New York manufacturer will open new plant, add jobs in Pasco County *Tampa Bay Business Journal*.  2.10.2017. Viitattu 29.11.2018. (englanniksi)
7. ↑  Ollinger, James: Meopta Enlargers *Ollinger's Guide to Enlargers*. Viitattu 29.11.2018. (englanniksi)
8. ↑  Asikainen, Ossi: Kaksisilmäiset rullafilmikamerat Suomen Valokuvahistoriallinen Yhdistys.  Arkistoitu 29.11.2018. Viitattu 29.11.2018.
9. ↑  Kinofilmietsinkamerat II *Näppää nyt! Sata vuotta kameroita*. Suomen valokuvataiteen museo. Viitattu 29.11.2018.

Aiheesta muualla
----------------

* Kuvia tai muita tiedostoja aiheesta **Meopta** Wikimedia Commonsissa

* Meopta-yhtiön historiasivusto (englanniksi)